khistorydata/jeongjo-sjw-relations huggingface dataset:
정조 7년 · 목
敎曰。次對久未爲之。今因庭候。大臣諸宰皆已來會。再明日次對。進定於今日。
정조 7년 · 강
遞承旨朴祐源李亨元。以朴天衡申大升沈有鎭代之。尋遞天衡有鎭。以李在學代之。
정조 7년 · 목
敎曰。左承旨許遞。前望單子入之。○政院。以天衡在外啓請下諭。敎以。許遞。前望單子入之。又敎曰。右承旨許遞。前望單子入之。
정조 7년 · 목
批以事役之速就。賴是卿勤勞。廏馬之錫。賞不稱功。予以爲歉怍。卿豈可引讓。卿須安心。勿辭領受。仍命遣史官傳諭。
정조 7년 · 강
戶曹判書徐有隣疏辭新資。仍請覲親。賜批。
정조 7년 · 목
疏略曰。臣職在有司。暫時敦匠。而夢外誤恩。又進一步。仍因蹲據。非敢自安。亟收新授資級焉。臣之祖母及母。方在臣弟開城府任所。曠闕省覲。亦已久矣。若得數日往來之暇。庶慰離違之懷。特賜矜許焉。批以。卿其勿辭往覲。
정조 7년 · 강
禮曹判書李在協疏辭新資。賜例批。
정조 7년 · 강
校理沈基泰。以母病陳疏徑出。批許救護。
정조 7년 · 강
持平韓用龜。以父病陳疏乞遞。批許救護。
정조 7년 · 강
行藥院入診及次對于誠正閣。都提調徐命善。提調鄭民始。副提調沈豊之。
정조 7년 · 목
予曰。此是莫重莫大之事。故欲效必誠必敬之忱。躬審工役。親行告 安而歸。憧憧追慕之懷。庶可以少伸矣。命善曰。日昨天氣稍熱。而勤勞玉趾。聖候凡節。不瑕有損。予曰。予則別無所損矣。○予命醫官診候置之。命善曰。 惠慶宮湯劑。旣滿五貼。自今日更爲製進乎。予曰。當問於醫官矣。仍命醫官仰奏。醫官奏曰。此非燥熱之劑。更加進御似好矣。予曰。然則五貼更爲製入可也。予曰。今日臺諫何爲不入乎。承旨李亨元曰。兩司長官不入來。故今日次對。臺臣亦無進參者矣。予曰。臺諫亦不入來於問安乎。亨元曰。都憲初不入來。大諫只參問安而出去矣。予曰。豈有如許道理。若爲違牌。守廳承旨直捧禁推傳旨之意分付。領議政鄭存謙曰。臣於 閟宮事。尙逭當律。而日昨海西事。尤不勝悚仄矣。予曰。以何事言之。存謙曰。長山串伐木事也。當初水使之報備局也。臣不防戰防船之莊載。斫運木物。貽弊民邑。皆臣溺職之罪也。予曰。過矣。此是該水使之罪也。非卿所知。且古語云。事已往不追爲妙。日昨傳敎中。以大臣平日愛民之心。必當停止云者。亦以卿之處事。未嘗不爲盡善盡美之意。而此皆出於無隱之意也。又何必過引乎。存謙曰。水使則一從備局知委而爲之矣。予曰。判府事亦必聞此事。領相引義。豈不過當乎。判府事徐命善曰。似聞備局行關時。以半則待春輸送之意措辭云。若爾。則領相似無所失矣。予曰。行關措語。果如此乎。存謙曰。發關時。以秋成後難以盡輸。則雖拖至明春。亦無不可爲辭。予曰。卿之規模。過於謹拙。而凡於過事指揮之際。說不能指一行會。故外邑眩於擧行矣。此後則須爲少加淬勵焉。存謙曰。以畿甸農形。深軫聖念。劃給關西小米二萬石。以爲接濟之資。而亦有所爲慮者。近年以來。飢饉荐仍。每有停退之令。故各邑穀簿漸縮。夫還穀卽救民之資。秋而不捧。春將何分。以爲申飭。期於準捧好矣。予曰。災歲救荒之政。固恃還穀。而若夫收捧之節。有道臣守令在焉。雖非預飭。自當收刷。而今日急務。專在於講究生穀之方。商量捄荒之策。有可紓民力之道則施之。有可祛民瘼之事則行之而已。何必斷斷於捧糴之一款也。臣之所秦。亦非謂別出擧條。徑加申飭。欲望堅定聖意。無或撓動矣。予曰。亦知捧糴之非不爲重。若或專事催科。則今日次對。非爲捄荒而說也。卿亦申飭道伯。區別尤甚之次稍實。且參考昨年荒政。傍照流來舊例。深思捄活之策。以爲從便處之可也。命善曰。臣昨見畿伯。則以爲。今年還上。萬無準捧之路。如或分數舊還。頒令中外。則其於新還催科。似爲有益云。予曰。至愚而神者民也。豈不知凶歲舊還。不可擧論乎。予曰。江華農形何如。江華留守金魯鎭曰。風雹爲災。比昨年半減矣。予曰。還上準捧則無慮乎。魯鎭曰。豈曰無慮。而軍餉不可虛留。故某佭必捧計。而見今留庫。只餘三萬五千石。雖爲盡數收捧。僅爲四萬石。蓋戶曹各道年年貸去。數至十萬。今秋則使之還報似好矣。予曰。旣貸之物。何以還索。還上則卿旣以必捧爲秦。予可弛憂矣。予曰。數日日氣淸朗矣。命善曰。果爲異常矣。予曰。今日不無雨意。若果雨下。則莎草可無慮矣。雖以農功言之。亦不爲害矣。命善曰。雖不得雨。回鑾特以水車沃莎之意。縷縷爲敎于 陵官。孰不欽仰聖孝。盡心於沾潤之工也。存謙曰。輔養官之尙不差出。揆以典禮。已極苟簡。而今則宮僚行將設置矣。尤不可不趁卽擧行矣。予曰。予則以爲。此是 宗社之大慶。故有所思量。而果可合之人乎。存謙曰。簡在聖心矣。命善曰。此有舊規。有下敎則該曹問議大臣差出。蓋元子輔養官。則例以正卿爲之。元孫輔養官。則例以亞卿爲之矣。予曰。苟其人也。雖正卿以上。無所不可。何拘品秩之高下乎。存謙曰。誠如下敎矣。予曰。從當下敎矣。予曰。度支惠廳。俱是要膴。一人兼管。自古罕有。卿之擔負重矣。須加惕念可也。惠堂鄭民始曰。畿營封生蟹。雖軫民弊有蠲減之命。而洪忠水營生鰒。全羅道半乾鰒。平安道皮輕栗。今已節屆。使之依例封進乎。存謙曰。此則別無爲弊之端。使之封進似好矣。予可之。予曰。大司諫旣已承牌。禁推之命。勿爲須布。予曰。昨日陪班。見江留手旗。當插黃旗。而插以黑旗。何也。魯鎭曰。以生年爲色故然矣。予曰。誤矣。在境內以生年爲色。若出境則以地方爲色。軍制然也。善復曰。果如聖敎矣。魯鎭曰。臣未及知。後當改之矣。
정조 7년 · 강
命黃海水使徐有和。越俸十等。
정조 7년 · 목
領議政鄭存謙啓言。長山串貽弊事下敎。寔出於不撓民之聖意。而竊有所惶恐不自安者。土船輸運。則題辭防塞。而兵防船輸運。則不能防塞。其失專在於臣。臣先被罪然後。朝廷之處分。方可以得當。而可爲警惕閫邑矣。敎以。卿之引義至此。水使罷拿。今姑安徐。越俸十等。
정조 7년 · 강
命原州太還三千石。解氷後卽爲船運。
정조 7년 · 목
領議政鄭存謙啓言。畿內豆太。到底失稔。明年太種。不可不預念。而原州太還最多。捧糴之際。反爲民弊云。今秋捧糴時。太三千石捧留興元倉。明春解氷後。卽爲船運之意。請知委兩道道臣。從之。
정조 7년 · 강
命江華太還。折半代捧。
정조 7년 · 목
江華留守金魯鎭啓言。本府餉穀新還中。太還則旣知其全不成實。雖欲督捧。其勢末由。就其元數。以折半許其相當精實穀代捧。明春還作本色。關西小米五百石價及嶺完營添餉錢二千兩之昨今兩年條。分給民間者。依本府已例。以元錢捧留。待年豐還貿。則在窮民。稍可紓力。故敢此仰達矣。從之。
정조 7년 · 강
命湖南軍布。純錢代納。休番木退限。訓局則錢木參半捧納。
정조 7년 · 목
領議政鄭存謙啓言。卽見全羅監司趙時偉報備局辭緣。則湖南綿農。已判歉荒。京外各樣軍布之純錢代納。旣多已例。至於左右水營休番木之退限。亦可以少紓民力。竝依所請施行。訓局則與他軍門有異。錢木參半捧納之意。請分付。敎曰。訓將之意何如。訓鍊大將具善復啓言。本局元無木錢參半之規。而以純錢捧上。則事甚難便矣。從之。敎以。訓局則尤甚邑四分一。以本色上納可也。
정조 7년 · 강
命濟民倉移劃租三千石。使之仍留本道。
정조 7년 · 목
領議政鄭存謙啓言。頃以湖西濟民倉三千石。待春輸送京畿事。筵稟行會矣。今則湖沿被災。無異畿農。濟民倉移劃租三千石。使之仍留本道。請以爲臨時添還之資。從之。
정조 7년 · 강
命原州還穀中。木麥唐米。麟蹄租還。使之換作。
정조 7년 · 목
領議政鄭存謙啓言。卽見原春監司蔡弘履報備局辭綠。則以爲。原州還穀中。唐米二千石。太三千石。木麥二千石。以米豆租粟等不足之數。一依準折。許令換作。麟蹄縣租還千石。以宜土小米。依準折法。許令換作事爲請矣。偏多之穀。反爲難捧之弊。則準折換捧。旣多已例。原州太則俄已輸送京畿之意。陳達蒙允。木麥二千石。唐米二千石。依所請使之換作。麟蹄租還過多。依所請租一千石準折。換作小米事。請一體分付。從之。
정조 7년 · 강
命慶尙右兵營官門聚點。停止。
정조 7년 · 목
領議政鄭存謙啓言。卽見慶尙兵使南憲喆報辭。則停操之年。官門聚點。自是定式云。使之依例擧行乎。敎以。停止可也。
정조 7년 · 강
命丁酉年黃海水使。信川郡守。竝拿問。
정조 7년 · 목
領議政鄭存謙啓言。卽見黃海水使徐有和報辭。則去丁酉年。各等軍餉會計中。信川所在軍餉大小米各一百石。無緣見漏。故嚴加究問。則營邑色吏。作奸偸竊爲辭矣。會案載錄之軍餉。一任下吏之偸弄。慢不致察。極爲駭然。丁酉年當該水使。當該郡守。請竝拿問正罪。從之。
정조 7년 · 강
命兼料米之自惠廳給代。置之。
정조 7년 · 목
宣惠堂上鄭民始啓言。因戶曹草記。兼料米劃給代。自本廳每年米一千七百石移送戶曹事。陳請蒙允矣。在前本廳有裕之時。戶曹以經費不足。或貸用或給價取用。而數年之間。本廳匱竭。每年移送。決是行不得之事。況兼料米之自惠廳給代。事面亦甚苟簡。移送一款。請置之。徒之。
정조 7년 · 강
命戶曹判書徐有隣。惠堂還差。
정조 7년 · 강
命監察趙思彥。照律勘放。
정조 7년 · 목
右參贊洪昌聖啓言。金吾時囚中。監察趙思殷。當初擬律太輕。則更爲照律。而判付中。旣無更擬之敎。故不敢循例擧行矣。敎以。依所照律勘放。
정조 7년 · 강
命鄭允協。依前削籍。
정조 7년 · 목
因內醫院議藥同參鄭允協事草記。敎以。削籍旣與削職有異。政院之不捧傳旨。事勢固然。近來隄防。雖曰蕩然。此等賤微之徒。皆欲生心呼籲。若此不已。名入明義錄者。亦當上言申訴乎。然鄭允協旣無于連惡逆之跡。生前之削籍爲可。死後之追律不可。依前仍削院籍。資級使之無礙之意分付。此後更以允協事。無論上言或筵稟。有登聞之擧。當嚴繩。以此載之院中日記可也。
정조 7년 · 강
命洪忠兵使田文顯。姑令察任。
정조 7년 · 목
文顯。以其母病。連呈辭狀。備局啓請許遞。敎以。向來濟牧之因病許遞。廟堂事難免曲循。此兵使旣稱親病。在朝家孝理之政。有難卽令勿施。聞其親年不至篤老。且今本道迎送之弊。不可不念。所謂親病。如不至難强。姑令察任之意題送可也。
정조 7년 · 강
推京畿監司沈頥之。
정조 7년 · 목
敎曰。齋日無得用刑。況忌辰正日。事體反有重於齋日。申後亦不得用刑。以是刑曹則昨日不用刑。而觀此畿營狀啓。如例用刑。事甚不察。該監司推考。其委折査問草記之意。分付刑曹。
정조 7년 · 강
拿處北部奉事安廷鐸。
정조 7년 · 목
漢城府啓言。北部屬舊里契任掌手本內。今月二十一日。大熊一隻。轉入本洞。洞民驅逐之際。良人李德秀。爲熊囕死云。事在二十一日。而二十四日始報。萬萬䅲緩。當該奉事安廷鐸。請令該府。拿問定罪。允之。
정조 7년 · 강
命咸興孫原情。令兵曹考前例稟處。
정조 7년 · 목
刑曹啓言。南部居咸興孫擊錚原情以爲。其祖道弘。以戊辰年 御眞模寫事。與張敬周金喜成。俱蒙邊將特除之恩。敬周喜成俱除僉使縣監。而其祖道弘。獨漏於錄用。敬周子孫。又被收用之恩。其祖道弘。卽一體之人。而其父厚喆。赤敗丐乞。乞蒙斗料云矣。係是干恩。極涉猥濫。原情勿施。請自臣曹嚴勘。敎以。張敬周金喜成咸道弘。俱有戊辰年御眞模寫之功。屢有收用之敎。曾所仰聆。且乙卯戊辰年同事之人。輒皆上言。多得許施之恩典。今不可以猥濫拔之。此則卿曹草記。未詳事例而然。不必論勘矣。令兵曹相考前例稟處。
정조 7년 · 목
予曰。夜雨大注。得不爲災乎。興鎭曰。似有雨雹處矣。予曰。畿伯留待乎。興鎭曰。方在政院矣。予曰。列邑雨下形止。或有先爲入來者否。如不入來。各別申飭。使之今日內盡爲入來之意。分付畿伯。假注書徐瀅修還奏曰。列邑姑無報來者。放方以撥馬。另加催促云矣。
정조 7년 · 강
吏曹判書金鍾秀。從縣道上疏乞遞。仍請休致。賜批。
정조 7년 · 목
批以。若知卿迎送郊外。豈不召接。是甚可歎。卿之迄不肅命。誠所莫曉。冢宰重任。未免虛授而虛帶。仍作古所謂寄祿之窠。使予行此無實之政者。非卿之故耶。至如虧國體傷事面。猶不暇及。卿須諒之。勿辭斯速上來肅命。
정조 7년 · 강
檢閱李崑秀疏陳應避之嫌。乞遞春秋兼銜。批下該曹稟處。
정조 7년 · 목
崑秀與右承旨申大升。有內外從應避之嫌也。
정조 7년 · 강
以洪益弼爲江界府使。
정조 7년 · 목
敎曰。江界府使。口傳各別擇差。又敎曰。江界府使。使之一兩日內辭朝。
정조 7년 · 강
回諭黃海監司沈念祖。
정조 7년 · 목
因黃海監司沈念祖待勘撤巡事狀啓。敎以。自在閣中。事事有遲緩之病。每勤飭敎。舌幾弊矣。然於莅藩之後。狀辭則條暢。聲譽亦入聞。意謂矯前之非。而務盡委寄之責。至於今番事。一如舊時樣子。寧不怪底之甚。因何委折。許久延拖。始於日前狀聞乎。緘答姑未見之。而其言必不出於泛稱遲晩。若此則雖至百問千問。決無循例照律之理。其遲滯之由。卿其據實狀聞。非不知待緘答判下。更令捧供。而持從優禮閣臣之意。先以有旨下諭。卿其星火條對事回諭。又因農形狀啓。敎以。卿惟知一京輝之傅生。不知許多浦民水軍之濱死。農形之但襲道例。不能續續陳聞。猶屬餘事。此後此等處暢念。無或如前之爲。行部之撤還。亦係貽民弊之端。卽爲發巡。朝家之處分輕重。在卿對辭之詳略。竝須知悉事回諭。
정조 7년 · 강
判下秋曹上言覆啓。
정조 7년 · 목
因刑曹義城金女戒心等上言覆啓。敎以。竝只依回啓施行。尹讓擧原辭。旣何無倫脊。可知非常性人。當此歉歲。編配可悶。但令逐送。楊州朴尙彬等段。各 陵守護軍京外守僕各 殿掖隸政院吏隸等上言。雖非四件內事。如係齊訴。觀其曲直。許令決給。明有 先朝金石之典。至載日記。當初畿營之置之違格。本曹之屬之法外。俱難免不察。此等身知之事。如是矇昧。該監司及卿等推考。各該頭目掌吏等。竝決杖定配。以懲此輩舞法之習。喬桐金麗水段。渠以幺麼島氓。朝家處分之下。莫重官制變通。輕易呼籲之狀。萬萬無嚴。令道臣嚴治決配事。竝分付。又因交河牙兵方奉彬上言。敎以。立訟落訟。始皆自本曹決處之事。今於回啓。委之本道何也。詳査決處。俾無更訴之弊。又因西部寡女劉召史上言。敎以。何不登時回啓。致此上言。期速爛商。指一稟處。又因京畿果川良人韓興大上言。敎以。一獄三犯。迄不出場。殊非審讞獄之意。斯速査究狀聞之意。飭該戶曹。
정조 7년 · 강
召見安胎使以下于誠正閣。安胎使徐浩修。書標官李東稷。北兵使申大謙。
정조 7년 · 목
辭陛也。○予曰。今番係是禾穀收穫之前。凡事務從簡省。俾無沿路貽弊之端可也。浩修曰。前後申飭勤懇。故從人皆減。茶啖亦除矣。予曰。何當入來。浩修曰。六日封胎。七日修儀軌。八日離發。十三日入城爲計矣。予曰。善爲往來可也。都事限地境下去乎。浩修曰然矣。
정조 7년 · 강
王大妃殿進御粟米飮。今姑停止。加味補中益氣湯一貼式。自今日煎入。棍敎也。
정조 7년 · 강
命安胎之行。各道都事陪行一款勿論。
정조 7년 · 목
敎曰。安胎之行。各道都事陪行一款。此亦貽弊之端。勿論實都事假都事。竝安徐事分付。
정조 7년 · 강
遞承旨沈豊之趙興鎭。以尹塾李亨逵鄭志儉代之。
정조 7년 · 목
敎曰。都承旨同副承旨。見有實恙。許遞。前望單子入之。
정조 7년 · 강
以朴祐源爲兵曹參判。尋遞。以金履素代之。
정조 7년 · 목
兵曹。以祐源差 祭。無以備員啓稟。敎以。然則竝許遞。令該曹口傳。以在京無故人差出。
정조 7년 · 강
待敎尹行恁[任:I-PERSON]。以母病陳疏徑出。批許救護。
정조 7년 · 강
改差洪忠兵使田文顯。以李潤禧代之。
정조 7년 · 목
敎曰。向因洪忠兵使許遞草記。親病如至難强。有更稟之命。而尙不草記。何也。豈其病不至難强而然乎。追聞其親年。已過七十而有餘云。仍令察任。終涉如何。該兵使田文顯改差。令該曹口傳。各別擇差。
정조 7년 · 강
命竹山被災處。更加催促狀聞。
정조 7년 · 목
敎曰。竹山被災處。躬審馳報之意。使之分付該邑守令。而尙無皁白。何也。更加催促狀聞事。令廟堂申飭畿伯處。
정조 7년 · 강
飭關北道臣守宰。
정조 7년 · 목
因咸鏡監司李命植農形狀啓。敎以。觀此伏本。本道民事。亦極關心。來頭接濟。另加講究。而目下懷保。專係守宰。守宰勤慢。從當以繡衣別歧廉察。如有一毫不勤。自卿難免重勘。此意先自廟堂。措辭嚴飭道臣。
정조 7년 · 강
命咸厚喆。待關收用。
정조 7년 · 목
兵曹啓言。依傳敎詳考前後文蹟。則戊辰年 御眞模寫時。畵員張敬周秦應會金喜成咸道弘等。俱以功勞。次第調用矣。張敬周等三人之子。俱被收用之典。而道弘之子厚喆之未蒙一視之澤者。殊甚可矜。而事係干恩。自臣曹有不敢輕議矣。敎以。分付軍門。如有相當窠。待闕收用後草記。此乃仰體 先朝記錄之聖意也。
정조 7년 · 강
召見 元陵別檢崔重圭于誠正閣。
정조 7년 · 목
予曰。汝往 陵所。逐日奉審。申飭修掃。以水車汲水沃莎。惕念擧行。
정조 7년 · 강
元陵莎草有無頉形止草記委折。命自政院問啓。
정조 7년 · 목
敎曰。日前以 元陵莎草有無頉形止。限解凍間十日草記。自今晦日爲之之意。分明有文蹟及口傳傳敎。而晦日已過。夜已四鼓。尙無一字草記。該曹事疏忽甚矣。當該堂上從重推考。其委折自政院問啓。
정조 7년 · 목
因禮曹生員孫鼎九上言覆啓。敎以。慶州故縣監孫宗老。與其奴立殣王事卓。卓之節。不愧杲卿。春初節義褒獎。此事之人。率皆拔例許施。況此若奴若主竝命之事乎。繡啓之遺漏。豈因久遠而無足徵信故然耶。令道臣取考文蹟狀聞。又因閑良朴啓賢上言。敎以。此等回啓。每患遲滯。使卓行持操。未免湮晦。大非所以勵頹俗之意。海美孝子朴泰根。生時事蹟及棹楔當否。卽令道臣。廣採輿議。論理狀聞。又因幼學高玹上言。敎以。回啓旣稱一門三世。有此卓異之行。虛實與否。理宜査處。回啓中直請勿施。殊欠綜核。分付道臣處。沃川高氏事蹟。詳探士論。使卽狀聞。又因幼學金就五上言。敎以。事係倫常。不可歇看。該守臣何不致察。有此呼籲之擧。留守徐有防推考。使之査實狀聞。又因幼學李慶尙上言。敎以。忠壯公李重老忠義。人孰不知之。其子司禦文雄。兵使文偉。卓異之孝行。國乘野史。亦皆昭載。而文雄文偉之尙闕旌褒。足可謂欠事。何聞之晩也。依請許施。又因校生黃谷叟妻金召史奴古莊上言。敎以。合施何樣恩典。卿曹覆啓。無一拖及之語。只曰宜有褒揚之典云云。啓語殆欠別白。卿則推考。本事令道臣親執詳査。仍具意見狀聞。又因故學生權希彥妻文氏奴可憐上言。敎以。一番勿施。已懲干恩之罪。南厚學生權希彥妻文氏。持爲旌閭之意。分付道臣。又因進士李述賢上言。敎以。似此節義。至今泯晦。豈非朝家欠典。慶州李彭壽委命事蹟。分付道臣。參考可信文字。旁採士林物議。使之論理狀聞。又因幼學鄭德文上言。敎以。生前一命。無異道薦。則死後改贈。有何慳吝。故參奉鄭熙運。令該曹後日政。持贈一階。以勵嶺土人士。又因幼學李德行上言。敎以。彥陽梁聖三夫妻。孝于其母。友于其兄。此等卓絕之行。在簪纓家。實所罕聞。遐土賤泯。有此特異之事。何靳褒美之典。況上言諸人。俱是本鄕士林。亦可知公議之同然。不必更令本道査實。持爲給復。以勵風敎。又因李召史擊錚。敎以。存亡繼絕。何等難愼處。而前啓後啓。斑馼甚矣。兩者之間。未知孰是。前後判堂。從當處分。亞三堂更爲出意見論理稟處。又因臣濟金奉伊上言。敎以。詳査決折後。使之狀聞。又因幼學李邦實上言。敎以。兄弟夫妻之二孝一烈。誠如所訴。豈可以其矣父與伯母之給復。獨靳於其叔。然朝家恩典。不宜屑越。晉州李光臨給復或食物當否。令道臣詳採鄕中士論。從速指一狀聞。又因幼學禹廷台上言。敎以。春初遺漏。必因適然三世四孝。足云稀異。咸陽禹弼寅等。旌復間許施之當否。令道臣審察實蹟狀聞。以示崇風敎之意。又因兼司僕張采五上言。敎以。逖矣西土。氓之雖雖。不知倫常之重。有此斁敗之擧。朝家旣聞之後。不可尋常處之。道伯聞已發巡。巡到時嚴査狀聞。又因幼學鄭熙仁上言。敎以。果或見漏。非渠之罪。諸道孝烈。旣皆論理判下。則獨於原州鄭昌柱。靳而不許。得無不均之歎乎。然此等恩典。在所難愼。令道臣招致其矣鄕中儒士。詳採實蹟。使卽狀聞。又因幼學金顯國上言。敎以。長湍府贈參判金鐸。行誼有足感人。當初贈職事實。更加相考。別無他差異之端。依回啓施行。又因幼學崔復觀上言。敎以。故護軍崔湜孝行。誠如其矣所訴。沒足云可惜。分付道臣。除尋常從速詳査狀聞。○兵曹以甕津居李信遇上言覆啓。敎以。事關民隱。令該帥臣從長決折後狀聞。○備邊司。以司譯院前銜李弘載等上言覆啓。敎以。彼市之弊。不但爲譯舌難支之端。松商灣賈。奸竇弊孔。莫不在於此一款。方伯守令之自兩邑來者。其說同然。況彼我生釁之慮。亦惟係是。此回啓措語。殆甚無味。諺所謂冷水是也。更加爛商。從長稟處。
정조 7년 · 강
命金昌大定配分揀。
정조 7년 · 목
因京畿監司沈頥之罪人發配狀啓。敎以。歉歲編配可悶。梁山金昌大定配。則分揀事回諭。
정조 7년 · 강
命李震燁等定配。分揀。
정조 7년 · 목
因刑曹掌吏李震燁。畿營首吏韓壽一等發配草記。敎以。不過申飭矣。旣念編配之弊。可配者當宥。處分亦豈異同。今番持爲分揀。後勿如是之意嚴飭。
정조 7년 · 강
行 景慕宮秋享。
정조 7년 · 목
具遠遊冠絳紗袍。出齋殿行親押。如儀訖。改具冕服。詣版位行拜禮。仍詣 神位前三上香。獻爵奠幣竝如儀。大祝讀祝文訖。亞獻官行亞獻禮。終獻官行終獻禮。竝如儀訖。仍行飮福禮望燎禮如儀。○予曰。堂上之樂。不成貌樣。節調失次。作止不一。此皆不爲肄習之致。掌樂提調竝罷職。○予曰。享事利成。俄者掌樂提調罷職之命。姑爲安徐。○還入小次。命掌樂提調鄭昌聖進前。敎曰。近日專不習樂。莫重 享禮。節奏多錯。是豈成說乎。昌聖曰。此皆臣不職之罪也。予曰。假通禮不爲待令。極爲駭然。問名以入。承旨李在學曰。儀賓都事李義福也。予曰。行步怠慢。擧措顚錯。微末小官。焉敢乃爾。在學曰。別雲劍洪秀輔。尙不入來。實差鄭好仁。自受誓戒所。直爲還家。雲劍不備。何以變通乎。予曰。豈有如許道理。使之走馬進來。趁還宮待令之意分付。予曰。不入來總管鄭好仁洪秀輔。使之待令於金虎門外。捧緘辭以聞。
정조 7년 · 강
重推儀賓都事李義福。
정조 7년 · 목
以假通禮未及待令也。
정조 7년 · 강
推行副司直洪秀輔。
정조 7년 · 목
兵曹判書李★(土+甲)啓言。行副司直洪秀輔。別雲劍受點之後。諉以誓戒進參。徑先歸家。請推考。敎以。實差之鄭好仁。猶先徑還。預差不足深責。然事體所在。不可仍以置之。依爲之。
정조 7년 · 강
命敦寧主簿安鼎福。他司閑窠相換。
정조 7년 · 목
敎曰。向來點下於此窠。旋卽呈遞。意謂病故之適然。昨聞承宣言。以無敦寧之故。今雖復叨。亦在應遞之科云。此人自桂坊時。已知該洽。且有編摩之册子。蓋欲一番召見。敦寧主簿安鼎福。今該曹他司閑窠相換。
정조 7년 · 강
命抄啓文臣親試。初五日爲之。文臣製述。初四日爲之。武臣專經試射。初六日爲之。榻敎也。
정조 7년 · 강
命文臣製述處所。以仁政殿爲之。抄啓文臣親試。以便殿爲之。
정조 7년 · 목
幷因政院啓稟。有是命。
정조 7년 · 강
命璿源譜略。奉安 奉謨堂。及御筆懸板。奉揭奎章閣。以初八日爲之。
정조 7년 · 목
因內閣啓稟。有是命。
정조 7년 · 강
全羅監司趙時偉上疏。陳請諸條捄弊。賜批。
정조 7년 · 목
疏略曰。臣之所按一路中。謹就目下災邑民隱之最矜悶者。敢陳焉。一曰。各宮各司屯庄之從實執災也。一曰。各營各寺上納之權減情債也。宮房寺司之有土收稅。多在於沿海各邑。而宮監寺差輩。不問登歉。惟事椎剝。臣意則沿海災邑。待各所京差之下來。該守令眠眼同査頉。毋使虛實相蒙焉。見今各樣軍布之當納者。秋冬最多。一疋應納之外。京司情債。該吏路需之別船徵民者。幾至一緡之多。固不當永革。亦不宜通減。而就此尤甚十數邑。限今秋明春上納及馱價外。姑令權禁。以除荒歲倒懸之急焉。且近來郡縣窠。數遞無常。迎送相望。吏緣爲奸。民受其病。臣意則沿邊文武之窠。間以蔭官。交差久任。則蘇殘祛瘼。必有所益矣。批以。應旨諸條。俱係民隱。令廟堂稟處。
정조 7년 · 강
大司憲洪良浩陳箚。請擊鍾人更問嚴處。賜批。
정조 7년 · 목
疏略曰。昨聞一妄男子。偸擊街鍾。驚惑衆聽。誠無前之變怪也。問其由則托以獻芹。聽其言則頗似顚狂。所犯誠至重矣。臣謂擊鍾人尹光瑠。亟命該曹。更問嚴處。以爲防微杜漸之道焉。批以。昔有撞光化門鍾者。 聖朝有敎若曰。如此負屈不伸者必多。乃命罷掌鼓者職。此事昭載寶鑑。蓋光化之鍾。非動駕非吹角之時。無或用之。 聖朝處分。不及於撞鍾人。日前湖人事。聞非常性云云。更令屢加究問。徒近屑越之歸。況自該廳。已行嚴覈者耶。
정조 7년 · 강
命押班監察。問名拿處。
정조 7년 · 목
政院啓言。行司直鄭好仁處問啓事命下矣。問于鄭好仁處。則以爲。臣差 社稷亞獻官。受誓戒罷後。將詣祗迎班。行到鍾街。則植炬已然。行鼓方動。鍾街之於祗迎班。相距稍間。未免徑歸。惶懍隕越。罔知所達云矣。敎以。享禮禮畢。在於五更。而還宮初嚴啓下於罷漏稍久後。則四更三點然炬行鼓之說。何其爽實之甚也。況別雲劍之不備已知。禮畢前徑歸。而身爲崇品重臣。犯此占便之罪。及其詢問之下。反欲掩滯。非不欲更令問啓。而所可惜者。如是之除。朝廷擧措。日就貽羞故耳。問啓。姑不指一下敎。而押班監察。不卽率獻官以下。來參動駕之班者。極爲駭然。重臣不足深責。臺監不可無罪。問名拿處。
정조 7년 · 강
備局。以大司成閔鍾顯疏辭廟堂獻議啓。
정조 7년 · 목
因廟堂獻議草記。敎以。予於御極以後。以科擧事收議。凡幾遭矣。曰大小科改制也。曰栍劃科增額也。曰圓點科復講也。然一例留中。尙靳數字之批者。予非欲因循而不思通變也。誠以弊不由法正。患不得其人耳。顧今見行之法。卽 祖宗朝金科玉條也。誠能得人而任之。何患乎儒敎之不興。士風之不振也。予則曰。九經齋不必復也。延英院不必倣也。泮儒學儒。亦不必別揀也。惟得人二字。最爲矯弊之急務。向所稱數者。卽得人以後事也。今之議者。輒言賓興之美。樂育之效。而夷考其說。則不過是節目間小事。此何異於反鑑而索照。畵餠而求飽者耶。今之人才。雖曰渺然。簪纓之家。詩禮之門。必有躬經飭躬之士。懷抱經綸。可以興儒敎振文風者矣。噫旌招之列零落莫近日。朝端無矜式之所。士林有想望之歎。科擧之爲累。學校之不修。職由於此。朝家崇儒重道之意。果安在哉。矧今元子定號。離筵將開。須有山林宿德。可任蒙養之責。向於歲首綸音中。亦以抄選一事。不啻諄複。而伊後對揚。只諸路之一二薦剡而止。側聽屢月。尙無自廟堂進一人者。豈眞以爲無其人耶。十室之邑。亦有忠信。烏可誣一世。也求賢之不誠。方此反躬。而在以人事君之道。亦不宜一味沁泄。卿無或如前抛置。另加惕念詢訪。苟得其人也。科擧也。學校也。皆將次第而修明。卿勿以予之此言。又作文具也。
정조 7년 · 목
予曰。鄭好仁方在何處云耶。錫喆曰。在備邊司云矣。予曰。昨日不參雲劍。已極駭然。又以待罪爲名。而偃坐府衙云者。無嚴甚矣。錫喆曰。其問啓措辭。專事粧撰矣。予曰。待罪之臣。偃然坐在備局。是何道理耶。使同副承旨問入。而問啓則徒增羞恥。以言辭問入。
정조 7년 · 강
命承旨仕進定式。筵稟後施行。
정조 7년 · 목
敎曰。行在無異闕內。則 享所旣入別省記。還宮後不必更爲出去。待門仕進。今曉諸承宣。還宮後出去。左承旨最是久動。且諳前例。新入生疏之諸僚。何不提誨。此事不可無一定之式。今後院中諸僚。相議停當。指一筵稟後。依此施行。
정조 7년 · 강
諭敦寧都正兪彥鏶。
정조 7년 · 목
敎曰。向來辭疏下批後。闕然者屢月矣。招來之意。予豈一日忘諸懷也。第念將攝之中。有難當署登途。而近侍來往。貽弊廚傳。徒添不安之端。故月前堂疏。亦可見輿情之想望。而迄無敦迫之擧者。槪以此也。爾之一向難進。亦豈無所執哉。誠以世道國事。莫可着手。而予之誠禮。亦有所未至故耳。反顧慚恧。無以爲喩。而幼學壯行。儒者之常事。同休共戚。世臣之本分。斂手却步。越視秦瘠。夫豈君子之所忍爲哉。此予所以爲爾慨然者也。鳴呼今日國事。可謂毛髮皆病。而只擧大者言之。百度委靡而淬勵無望。諸路歉荒而接濟沒策。朝家則洋渙。民生而困瘁。譬如元氣漸削。日就膏盲。宜乎良醫之望而走也。然而予雖否德。豈無一治之意哉。祗緣共理無人。事不如志。遂至於茫無津涯。靡所止泊。則所急者。唯副手梢工耳。見今旌招之列。皆已零落。林下宿德。唯爾在耳。敦風勵世。扶傾支危之責。將誰歸哉。況今元子定號。蒙養宜早。輔導之方。亶係儒賢之造朝。爾若念及於斯。則當不待予言之畢。而幡然改圖也。俄以薦進儒士之意。申及於廟堂。而儒賢出處。爲世標準。若復固守遐志。終不勉面。則雖使干旌玉帛。日加於嚴穴。孰肯挺身出膺耶。是則由爾一人之難進。而將未見彙征之美。豈不重可悶哉。新涼初生。宿疴庶蘇。此時跋涉。想不至難强。玆不得不更布心腹之諭。爾其勿復控辭。從近上來。以副予如渴之望。因命遣史官傳諭于敦寧都正兪彥鏶。
정조 7년 · 강
給湖南四邑頹戶恤典。
정조 7년 · 목
因全羅監司趙時偉。民家漂壓狀啓。敎以。四邑民戶。或水沈或頹壓。雖有多寡之別。而向因極無爲冷。方講朮焚之政。旋致極備之災。有此塾墊溺之患。到今不必膠守常例。無待本道恤典狀聞。卽令該道伯。嚴飭各該邑。依日前嶺南例。加給穀包。仍卽着意撫摩。期於奠接事。令戶曹措辭。嚴飭道伯。
정조 7년 · 강
命時囚張益起等。今日捧供以入。
정조 7년 · 목
因禁府張益起等囚單子。敎以。滯囚可悶。今日開坐。捧供以入。
정조 7년 · 강
行藥房入診于誠正閣。召見慶尙左水使權必稱。都提調徐命善。提調鄭民始。副提調沈豊之。
정조 7년 · 목
命善曰。向來痞滯之候。近益快勝耶。予曰。有勝而無添。似因藥效矣。予曰。鄭好仁之事。實是朝廷之羞恥也。命善曰。伊時入齋殿後。卽報曉漏。安有名以重臣。而如此小事。容易欺慢之道乎。醫官吳道炯診候訖奏曰。脈候左右三部。似沈細矣。命善謂道炯曰。今日卽入夏後初診。須詳奏所見。道炯曰。脈候沈細。恐猶有未及調和者。湯劑連爲進御似好矣。命善曰。當限幾貼。道炯曰。當此換節。限十貼進御。則必有顯效矣。命善請率諸醫。入對元子宮。予曰。明日爲之可也。予曰。雖是繁文。而問安事。分明有古例。故使之考出矣。竟不得耶。藥房院志中。予似見之矣。豊之曰。臣等則認以喉院志。而藥院志則未及考見矣。予曰。自何移遷。必稱曰。自宣川府使待罪見職矣。予曰。西路年事何如。必稱曰。海邊則大豐。峽路則免凶矣。予曰。鄭好仁方在何處。在學曰。方在闕下私第云矣。予曰。昨日事粧撰非矣。民始曰。內局人蔘事可悶。遺在尙有斤餘。御用藥每每貿用。此由於審藥幻弄之致。此後又復如此。道臣論罪。審藥刑配然後。可矯此弊矣。予曰。此後 王大妃殿湯劑。將何以繼用耶。以此意出草記可也。且不特審藥。掌務官亦不可不一番懲勵矣。民始曰。所謂掌務官。亦不知蔘之眞假。故每多見欺矣。命善曰。向以醫官久勤事。有下敎。故渠輩亦方雀躍。而每都目則太過。間都目似適中矣。予曰。如寫字官兩醫司例。則何如。命善曰。渠輩則以爲與彼類輕重不同。逐都目遷轉爲當云矣。予曰。吏兵批各置一窠。屬之醫官。俾無各司多雜岐之弊好矣。而此不可猝乍間決折者。與諸大臣相議稟處好矣。予曰。近來傳命之際。每多訛誤。如非傳命司謁。而替往政院者。自政院立庭或撻楚可也。豊之曰。問安一節。尙不得前例。何以爲之乎。予曰。此不過使之考出而已。仍於內醫院志。拈出經宿問安一條。仍敎曰。予之昨日所敎經宿問安云者。蓋指此也。親 祭罷後。待天明還宮。則有經宿問安。卽爲還宮。則遂不問安。豈非乖當之甚乎。豊之曰。此則果是不察之失矣。予曰。省記事。亦何以爲之。此宜一定之規矣。豊之曰。以行在所省記。移用於闕內。似未安矣。予曰。或出或入。不成事面。此後相議定制可也。左承旨則以爲如何。豊之曰。左承旨所見。亦與臣等一般矣。
정조 7년 · 강
元陵陵官。命明日來待。
정조 7년 · 목
敎曰。 元陵陵上有頉處。油芚蓋覆之後。向來潦雨。果無滲濕處乎。出番 陵官。使之明日來待。
정조 7년 · 강
命明日殿座時侍衛。皆以入直磨鍊。
정조 7년 · 목
敎曰。明日殿座時侍衛。雲寶劍兵曹總府堂郞外。皆以入直磨鍊。
정조 7년 · 강
命時囚。皆令今日照律。
정조 7년 · 목
敎曰。時囚皆令今日內照律。判堂在外。令次堂擧行。
정조 7년 · 강
判義禁金鍾秀從縣道上疏。乞遞政府金吾之任。賜批。
정조 7년 · 목
批以。久住雖曰難强。暫膺不至甚妨。卿其勿辭。上來肅命。
정조 7년 · 강
副修撰姜彝正。以母病陳疏徑出。批許救護。
정조 7년 · 강
命嶺伯狀本還下送。
정조 7년 · 목
因慶尙監司李秉模狀啓。敎以。旣有狀內稟處之命。則此狀本無請令稟處等語。有若循例祗受者然。焉有此等狀體。然則自上直可決處乎。該道臣推考。職在出納。此等易知之事。不曾照察。致頉飭敎。政院之做錯。愈往愈甚。色承旨從重推考。元狀本還下送。使之改修正上送。
정조 7년 · 강
命胎對之行。比前例務從省約。
정조 7년 · 목
因禮曹元子宮藏胎吉日草記。敎以。依所啓施行。今番胎封。旣有法典所在。雖命之如例爲之。凡係貽民弊之事。比前例務從省約可也。此意向日筵中。言於領事。果有別般指劃乎否。更以此判付辭意。文移該監。自該監使之條列草記。
정조 7년 · 강
命御藥封進。措辭嚴飭。
정조 7년 · 목
因內醫院草記。敎以。御藥事體。關係何如。且況近年以來。 慈殿湯劑。逐日煎入。而蔘料品劣。味亦不合用。前後申飭之下。以此等蔘料封進者。外藩事極爲駭然。本院點退之後。輒令再徵民間云。道臣擧行。節節未妥。此皆道臣不能防戢奸竇之致。以此意各別嚴飭。來頭封進時。復或如前。該道臣自政院直捧先罷後拿傳旨。此乃爲所重爲民之意也。自本院嚴飭。措辭行會。
정조 7년 · 강
分揀前掌令李顯靖禁推。
정조 7년 · 목
因禁推傳旨。敎以。遠道之人。未能及期上來。不是異事。分揀。
정조 7년 · 강
照勘時因李鼎運等。
정조 7년 · 목
義禁府啓言。殷栗前縣監李鼎運原情。泛稱遲晩。而曾經侍從。請除刑推議處。又啓言。金海前府使趙㠎原情。泛稱遲晩。而曾經宣傳官。請除刑推議處。幷允之。又啓言。監察趙思殷。鍾閣守直官韓道元。開雲浦前萬戶權衡彬崔仁得。玉浦前萬戶金行元廉億齡等。永登前萬戶李思訥等。知世浦前萬戶張益起等。加背梁前萬戶李奎廷等原情。泛稱遲晩。請刑推得情。幷敎以。除刑推議處。又啓言。部將韓翼增原情。泛稱遲晩。請刑推得情。敎以。後復若此。當別樣嚴處。今番付過放送。又啓言。金海前府使趙㠎。身爲守令。而就囚之後。給錢府屬。欲爲擬律低仰之計。以此照律。罪杖一百加一等杖六十收續。告身盡行追奪。徒一年定配。而定配。則以母年七十無兄弟。依律文收贖。請私罪施行。允之。敎以。功減一等。又啓言。鍾閣守直官韓道元。身爲入直官。慢不檢察。有此無前變怪。以此照律。罪杖八十收續。奪告身三等。請私罪施行。敎以。如渠畢微之類。奪告身律名。猶爲猥濫。所謂鍾閣官職銜汰去放送。仍令兵判決棍。又啓言。覆檢官殷栗前縣監李鼎運。只憑屍親之所告。以致正犯之不明。及其經年反案之後。罪人始得。以此照律。罪杖六十收贖。奪告身一等。請私罪施行。允之。敎以。功減一等。又啓言。知世浦前萬戶張益起等。玉浦前萬戶廉億齡等。永登前萬戶李思訥等。加背梁前萬戶李奎廷等。開雲浦前萬戶崔仁得等。飽穀事體。何等嚴重。而反作各穀。萬萬痛駭。幷以此照律。罪張益起李宗倫廉億齡李鼎邦金行源李思訥李裕蕃崔興根宋文佐李奎廷金景祚崔仁得權衡彬等。告身盡行追奪。徒三年定配。又五年禁錮。李新興金禹澤李大興等。徒三年定配。以喪前所犯收贖。告身盡行追奪。又五年禁錮。陸昌鎭金廷龍金澤瑞等。徒三年定配。以功臣子收贖。告身盡行追奪。又五年禁錮。請私罪施行。敎以。其矣等所犯。俱是迷劣所致。何必一一盡罪。眞所謂誅之則不可勝數。各該鎭最初首犯。如律勘斷。其餘各人等。本津公罪勘放。
정조 7년 · 강
金吾。以律官李寅成嚴刑一次。定州牧定配押送啓。
정조 7년 · 강
御仁政殿。行文臣製述。試官。領議政鄭存謙徐浩修朴祐源趙鼎鎭洪明浩吳大益李益烍。
정조 7년 · 목
自內詣仁政殿陛座。試官及應製人行禮訖。○敎曰。應製之臣。各以所長。必盡其才之意分付。○以辭欲巧爲論題。以擬唐執政等。謝於上封事之日。必焚香盥手取以讀之爲表題。○少項還內。
정조 7년 · 강
召見 元陵參奉尹星基于誠正閣。
정조 7년 · 목
予曰。 元陵參奉入侍之命。誰其傳之乎。承旨李亨逵曰。俄者司謁傳命矣。予曰。明日次對。來詣與否。使備郞問于大臣。假注書金孝建還奏曰。以明日抄啓文臣親試之故。當爲頃稟云矣。予曰。依例來詣之意分付。○敎曰。莫重入侍。有此誤傳。當該司謁爲先汰去。令收司從重科治。
정조 7년 · 강
召見藥房都提調以下于誠正閣。都提調徐命善。提調鄭民始。行右承旨鄭志儉。
정조 7년 · 목
予命諸臣仰瞻元子。命善曰。近伏聞醫官之言。元子宮泄患。已爲復常。不任欣幸。仰睹神色凡節。此向來入瞻時。尤爲完實。誠極慶忭矣。予命兒醫李挺楫診察。
정조 7년 · 강
行文臣製述科次于誠正閣。
정조 7년 · 목
予曰。白文何爲捧入乎。承旨沈豊之曰。前有白文呈券之例。故臣依例捧入矣。○副司果洪彬爲表壯元。典籍尹九宗爲論壯元。
정조 7년 · 강
命各道掌試都事。皆令數日內辭朝。
정조 7년 · 목
吏曹判書徐浩修啓言。式年試期。只隔一望。試邑稍遠之處。必有窘速之患。皆令數日內辭朝。請以爲斯速赴任。從之。
정조 7년 · 강
命司藝鄭重祿等拿處。
정조 7년 · 목
承旨沈豊之啓言。今日製述時。司藝鄭重祿。直講韓相肇。司祿柳頥玄。博士金致泳等四人。敢以白文呈券。依外等例。請直捧罷職旨。敎以。當幷罷職。而猶不知委折之如何。幷拿處待捧供。以罷職捧傳旨。
정조 7년 · 목
在學曰。守禦把總望筒遺失之事。連日査實。而終未究得。故方嚴飭院吏矣。予曰。不可置而勿論。伊時出給掖隸與院吏。俱爲論罪可也。
정조 7년 · 강
知敦寧洪樂命疏陳病狀乞遞。仍請休致。賜批。
정조 7년 · 목
批以。予於卿三字之銜。一味靳許。蓋取卿恬退之操也。須加將攝。自能差可。所請不允。卿其勿辭。竢少間。上來行公。
정조 7년 · 강
命江界尾蔘作奸情節。令道臣覈處。
정조 7년 · 목
刑曹啓言。江界座首朴順長等。尾蔘塗糊和沙。情節畢露。令道臣考律勘處。在逃罪人安國柱段。從速譏捕。以一體勘律之意。請分付道臣。敎以。凡諸道査事。已經登聞。則無論首從。自京司分等決處。或知委道臣。使之擧行後狀聞。至於李應爀事。事關贜汚。所係不輕。而在逃之首犯。在囚之首從。不請稟裁。又不付本曹。而禁府直以決處之意。文移戶曹。自戶曹行會該道。禁府及戶曹事。俱甚疏忽。當該堂上竝從重推考。回啓條件。依此施行。決處形止。使之狀聞。安國柱段。尙不跟捕。難免稽緩之責。各該討捕使推考警責。跟捕之後。不可遽然照律。前後作奸情節。令道臣嚴刑覈處事分付。
정조 7년 · 강
命宣傳官。他司漫窠相換。
정조 7년 · 목
敎曰。伊日宣傳官復命。在於二更初。而坐直承宣。信聽院吏指揮。未卽入稟。以此至入待罪。然則渠輩別無可罪之端。汰去分揀。此望筒勿施。大體宣傳官奉命往還。每患遲滯。雖以其時言之。初昏出去。二更入來。遲滯之罪。亦不可全然無警。其中右位。他司漫窠相換。以懲日後。
정조 7년 · 강
以申大謙爲北兵使。備薦也。
정조 7년 · 강
有政。吏曹判書徐浩修。兵曹判書李★(土+甲)進。
정조 7년 · 목
以李東郁爲司諫。洪周萬柳翼之爲掌令。兪漢寬爲童蒙敎官。李是銓爲 光陵參奉。漢寬以下。幷初仕也。閔百履爲訓鍊都正。安胎使徐浩修單付。
정조 7년 · 강
金吾。以反作首犯罪人張益起等定配押送啓。
정조 7년 · 목
張益起平昌郡。廉億齡谷山府。李思訥遂安郡。李奎廷西原縣。幷徒三年定配。
정조 7년 · 강
御誠正閣。行抄啓文臣親試。仍行次對。試官。李徽之黃景源徐浩修鄭民始鄭志儉金憙徐鼎修徐龍輔。
정조 7년 · 목
試官及抄啓諸臣行禮訖。以擬唐群臣賀國子博士韓愈傳語燕趙士。謂以明天子在上可以出而仕矣。爲表題。○予曰。試官姑爲退出。徽之曰。臣當退出以待矣。予曰。卿是本司都提調。何必退出乎。同參好矣。領議政鄭存謙曰。離筵將開。蒙養宜先。今日急務。莫如廣求人才。以備需用矣。輔養之任。雖難其人。而朝廷之上。亦多才彦。惟在於聖簡。而至於草野讀書之士。臣若有所聞知者。豈敢不仰副聖敎乎。予曰。崇儒重道。乃是我朝家法。而旌招之列。近甚零落。世道不幸。凶逆又出。其爲士林之羞。顧何如也。國家之元氣不振。朝廷之矜式無所。固已可悶。而況今輔導之責。正須宿德之士。凡所以搜訪薦引之方。豈非目下急務乎。側席之意。已布於歲首綸音。而一味沁泄。未聞有薦進之擧。朝野之間。豈眞無可用之人耶。若能誠心而求之。誠心而招之。則庶幾抱才之人。必將彈冠而來。今日命題之意。亦非偶然。以人事君。自是大臣之責也。卿何不廣加搜訪。以副予勤懇之諭也。日昨批旨。今此筵敎。實出至意。非爲文具。卿須諒之。存謙曰。日前鄭好仁事。萬萬可駭矣。予曰。好仁今在何處。承旨李在學曰。問啓以後。連在闕下私次。今日進去於肄儀云矣。予曰。此人雖未足深責。而以其位則正卿也。位至正卿者。欺君如此。他尙何論乎。伊日往還。固無足怪。亦非大罪。而問啓之下。專事欺瞞。其爲朝廷之羞大矣。誓戒罷於四更之初。還宮在於罷漏之後。而耳聞鼓聲。目睹火光云者。全不成說。目歸虛罔。且在待勘之中。進參肄儀。尤爲放恣矣。存謙曰。還宮時別雲劍之不備。已極寒心。而重臣與庶官有異。其所欺罔。尤爲可駭矣。予曰。雲劍不備姑勿論。其辱朝廷而壞紀綱。誠非細故矣。存謙曰。且聞洪秀輔。稱以諸具之不備。偃然徑歸云。亦極駭然。請鄭好仁削職。洪秀輔罷職。予曰。依此爲之。而鄭好仁之罪。不但在於雲劍之不備。洪秀輔。則以預差。臨時陞實者也。似不當同爲論罪矣。存謙曰。鄭好仁不可削而止。請拿問取招後勘律。徽之曰。問啓之時。渠旣自服。卽爲勘律宜矣。予曰。判府事之言是矣。旣以自服。無容更問。而又若拿問。則重傷朝體。當何如也。存謙曰。旣以自服。則不必拿問。請遠竄。予曰。遠竄則無或太重耶。存謙曰。付處之律。似甚太輕。請施以投畀之典。予曰。律名未得究竟。卿其更商以奏可也。存論曰。遠竄似爲當律矣。仍奏曰。原州胎峰至近處。有不潔之物。不可仍置。且聞渠自欲掘去云矣。予曰。胎峰不過藏一小缸而已。其傍雖有不潔之物。庸何傷乎。勿移可也。存謙曰。本主自請掘移。則可無貽弊之端。優給物力。在渠亦幸矣。民始曰。論以事體。決不可仍置矣。予曰。諸議若以爲不可仍置。則毋寧更求他處之爲穩矣。今爲一缸之藏。移人年久之塚。予所不忍爲也。渠之自請掘去。必是不得已也。曷若初不掘去乎。其令有司。知予此意也。徽之曰。下敎如此。甚盛甚盛。列朝胎峰。必有餘穴。何必用此處乎。存謙曰。莫重之事。因此中止。誠可悶矣。予曰。如可仍置則用之。終難置之。則更求他處可也。浩修曰。原州外。只有醴泉一處。而非但路遠。亦安知其無頉乎。予曰。然則更送相地官於醴泉。待其還決之好矣。存謙曰。今日當送李命九於醴泉。看審以來矣。善復曰。向因兵曹參議鄭存中上疏。松溪橋修改事。有稟定之敎矣。今若盡撤而改之。則工役浩大。姑爲隨毀隨補似好。然此亦猝難爲之矣。予曰。騎堂此疏。非但爲務實之一段。當此無言之時。有此所陳。亦可嘉矣。此橋不可不一番修改。趁今爲之誠好矣。善復曰。若果修改。則曰後動駕時。民弊可永除矣。予詢大臣。存謙曰。臣已與工戶判。有所酬酢。而此非急務。姑待後日似好矣。予曰。容入當爲幾何。善復曰。如有數千之財。可得完役矣。予曰。此橋每當 陵幸之時。輒有修改之弊。今以數年所費之力。一番改築。則實爲省弊之道。數千之財。豈無經紀之策乎。民始曰。今若除出數歲之費。則足以完役矣。且無後弊。左參贊金華鎭曰。橋石間間缺陷。往來之人。或有跌傷之患。及今修改。斷不可已矣。予曰。然則以修改爲定。而訓將與騎堂。明日出去。詳察役處之多小可也。善復曰。明日謹當往見矣。予曰。試官持試券入侍。予曰。此與大比之科有異。諸卿宰同觀試券可也。
정조 7년 · 강
領議政鄭存謙。請備鼎席。賜批。
정조 7년 · 목
存謙啓言。見今民事多虞。廟謨方殷。右揆出疆。歸期尙遠。鼎席之未備。已屢月矣。以臣無似。實無堪當之望。雖不敢請許解之恩。而伏願亟備鼎席。以幸國事焉。批以。獨相多有已例。何必更卜乎。卿其勿復過辭焉。
정조 7년 · 강
命明日專經武臣試射傳敎。改書出。
정조 7년 · 목
敎以。明日專經武臣試射。以朔試射誤書出云。當該承旨推考。元傳敎改書出。試官望筒。改付標以入。
정조 7년 · 강
命洪忠兵營官門聚點停止。
정조 7년 · 목
領議政鄭存謙啓言。卽見洪忠兵使田文顯報辭。則官門聚點。依例擧行爲辭矣。今年湖西。宜所軫念。聚點亦係動民之端。請依昨年例停之。敎以。停止可也。
정조 7년 · 강
命諸道檢田。預爲嚴飭。
정조 7년 · 목
領議政鄭存謙啓言。修撰曺遠振上疏批旨。有令廟堂稟處之命矣。畿甸兩湖。已判穴農。災實區別。比前尤難。而今此堂疏。目下緊務。三道道臣。毋循常例。別加檢察。使守土之臣。毋犯重科之意。預爲嚴飭。他道穡事。漸至成就。而檢田之政。亦不容少忽。各別惕念之意。請一體分付於各道道臣。從之。
정조 7년 · 강
命會寧府私賑耳麥。與常平年換錄需用。
정조 7년 · 목
領議政鄭存謙啓言。此咸鏡監司徐有寧狀啓也。以爲。會寧開市。大國人牛馬料。每年爲千餘石。而本府所在元會付耳麥。不過二百六十石零。私賑耳麥中。限七百石換錄需用。其代則以常平年四百六十六石零。折米還報事。請令廟堂稟處矣。耳麥與年之換錄需用。旣有已例。請依狀請許施。從之。
정조 7년 · 강
命東萊釜倉公作米儲置。別般嚴飭。
정조 7년 · 목
領議政鄭存謙啓言。頃因嶺南御史沈基泰別單。東萊釜倉公作米事。往復萊府。論理狀聞之意。覆啓分付矣。卽見慶尙監司李秉謨[模:I-PERSON]狀啓。則參以東萊新舊府使牒呈。以爲公作米全數入給之有難輕議。捧留列邑之反生他弊。便已反復而歸一。今不必更陳。而至若換以儲置之說。外若便宜而實多窘礙。臣之愚見。一依前規爲當。而見今舊府使徵逋之米。在今年則已成舊米。畢給於今年條新米入給之時。竝以今年施行。因此加留之新米。又於明年條新米入給時。通同畢給。年年如此定式。則少補祛防奸之道。惟俟廟堂稟處爲辭矣。所陳得宜。而入舊畜新。本是定式。依此施行事。請分付。敎以。備堂中。曾經嶺伯之人。各陳所見可也。用舊蓄新。乃是法典有。何別般變通。依前遵守。別加檢飭好矣。戶曹參判趙時㑓曰。今此道臣所請用舊蓄新者。卽其自來法意。嚴飭遵守好矣。判尹嚴璹曰。數十年來。倭獻稽滯。故不得盡數入給。以致屢年條之積儲。而庫舍至不能容。則爲守令者。遂有立本之擧。而下吏從而幻弄。其弊至於此矣。今當廣其庫舍。而嚴其守令犯手之禁。則可以捄弊。至於用舊蓄新一事。惟在守令之隨時變通而已。恐不必自朝家別立科條矣。敎以。重臣之言儘好。依此別般嚴飭可也。
정조 7년 · 강
命官銀包外越送。毋過三千兩。
정조 7년 · 목
領議政鄭存謙啓言。官銀包外越送事。自當草記蒙允後許越。而至於御衣襨龍袍次及各樣匹緞。事體自別。與尋常燕貿有異。恐不在此限。而宜有一番稟定。故敢達矣。敎以。其數爲幾何。戶判其陳之。戶曹判書徐有隣曰。每年數爻。各自不同。而多則三千兩。小不下千有餘兩矣。敎以。依爲之。毋過三千兩。有隣曰。此外又有進獻綿紬。織造所入白絲及本曹經用次象牙鍮鑞等物種貿易。而所關亦自不輕。一體許越。恐合事宜矣。從之。
정조 7년 · 강
命恩津縣民家頹壓査實後。題給恤典。
정조 7년 · 목
戶曹判書徐有隣啓言。伏見洪忠監司金文淳狀啓。則恩津縣民家頹壓八戶恤典。請令該曹稟處矣。自本曹以各道民戶之水火被災者。全家漂燒然後。始請恤典事。筵稟行會矣。今此啓本中。全家半家。初不擧論。該道道臣推考。全家漂壓與否。更令査實後。請題給恤典。從之。
정조 7년 · 강
命楊根等邑恤典。依定式擧行。
정조 7년 · 목
戶曹判書徐有隣啓言。伏見京坼監司狀啓。則楊根等各邑渰囕燒死人恤典。請令該曹稟處矣。凡係恤典。各有應行之式例。故先爲分給。追請會減事前判書臣金華鎭。昨秋行會。則今此畿伯之不先分給。有違定式。推考警責。請依定式擧行。從之。
정조 7년 · 강
命進御加減順氣化痰湯。前方中減人蔘三分。加鬱金三分。自今日煎入。
정조 7년 · 강
命文臣製述居首人以下施賞。考例捧傳旨。
정조 7년 · 강
領議政鄭存謙陳箚自引。仍請鄭好仁遠配。賜批。
정조 7년 · 목
箚略曰。行副司直鄭好仁事。朝廷之羞恥。國綱之華損。殆無餘地。其在懲飭之道。不可薄勘而止。亟施遠配之典。斷不可已也。臣於筵中。以此陳達。以爲已蒙兪音。擬將書入擧措。取考次對條目。則批旨姑不下云。臣之瞀聵錯認之罪。實無所逃。玆敢短箚自列。亟降允兪。以正朝體。仍賜臣譴何焉。批以。朝筵雖有請罪之語。而旋因律名之商量。未及指一決定。條目中漏書。似由於是。所請事。以彼罪勘此律。無所不可。然又思之。彼不足言。有辱朝廷。姑施削點之典。小事何乃過引。卿須安心勿辭。仍命遣史官傳諭。
정조 7년 · 강
以具明謙爲禁軍別將。
정조 7년 · 목
以洪文泳爲應敎。
정조 7년 · 강
照勘時囚趙思殷。
정조 7년 · 목
義禁府啓言。押班監察趙思殷。渠之不參。諉以入直。而身爲臺監。旣不能知委獻官以下。使之還參陪班。則溺職之罪。在所難免。以此照律。罪笞四十附過還職。請私罪施行。敎以。罪猶不至故犯。且念其先蔭。已以照律後分揀之意。朝筵有所下敎。而至於本府照律。豈可如是歇勘。只以附過還職爲請乎。卿等姑先從重推考。
정조 7년 · 강
命嶺伯狀本。自本曹査問草記。
정조 7년 · 목
回慶尙監司李秉模。各司寺奴婢推刷狀啓。敎以。旣有生產之加括。則豈無老故之餘頃乎。此狀本不言餘頃。只言加括何也。自本曹査問草記事。分付戶曹。
정조 7년 · 강
命院吏勘處後。令該曹草記。
정조 7년 · 목
政院啓言。守禦把總望筒。下批之後。爲日已久。竟至閪失。故査問該掌別監及該房書吏。則別監謂以分明傳給於書吏。書吏謂以初不逢受於別監。互相推諉。無由覈出。該房書吏。自本院科罪。而該掌別監。亦不可不懲勵。請令攸司科治。敎以。院吏勘處後。令該曹草記。掖隸雖有往傳院吏之文迹。而院吏姓名。旣不指陳。則不可以此勿問。分付掖庭署。使卽除名。此後又有此等文書閪失之事。事在院吏。承旨重勘。事在掖隸。司謁重勘。幷當斷不饒貸。以此知悉。
정조 7년 · 목
兵曹啓言。丹鳳門本非內人出入之門。而俄下鑰之際。詐出內人。事極驚駭。當該守門將陳景文。不可無警。請令該府拿處。敎以。丹鳳門。大抵內人出入之門。而近年因新定式。出入無得由此門。此則本曹草記措語誤矣。至於守門將。可罪之端。別有失焉。宮人之婢子。雖是因病出去之人。不待標信出送者。事極可駭。此草記還給。更令以此措語請罪。政院尙不知內人出入從某門之委折。當該捧納承旨。姓名誰也。
정조 7년 · 강
御春塘臺。行專經武臣試射。考官判府事李徽之李柱國李敬懋。參考官趙興鎭吳大益李文爀李潤謙。
정조 7년 · 목
自內詣春塘臺陞座。考官及射員行禮訖。予曰。兵曹專不禁喧。布帳之外。喧聒太甚。申飭也。予曰。射員以次試射。而柳葉箭貫一邊二。片箭貫二邊三。騎篘貫三邊五中者爲入格。鐵箭則從自願射之。予曰。呼名之下。射員輩不卽待令。此後則以帳前呼不樣論罪。以此分付。予命兵曹參判柳義養曰。卿往見鄭判府。與日官待令於司饔院。還宮後入侍可也。藥房提調鄭民始奏曰。都提調特湯劑待令矣。予命入侍。命善曰。鬱金太涼。連用涼制。極爲未安。人蔘則減數。鬱金則加入。恐非疏滯之劑。更令醫官。參商製入似好矣。予曰。姑觀夜來凡節。當爲下敎矣。予曰。射員中有三中者乎。柱國曰。閔百履爲四中。三中則姑未出矣。予曰。已試射人。皆令出去。仍還內。
정조 7년 · 강
遞承旨沈豊之。以金履素代之。
정조 7년 · 목
因豊之違牌。敎以。許遞。前望單子入之。
정조 7년 · 강
有政。吏曹判書徐浩修。參判鄭昌順。參議金憙進。
정조 7년 · 목
以沈豊之爲禮曹參判。鄭昌順爲同經筵。李匡呂爲 明陵參奉。鄭弘淳爲 元陵改修都監都提調。徐有隣李在協爲提調。韓大裕爲郞廳。
정조 7년 · 강
命東籍田皮忝粘票攝刈。
정조 7년 · 강
行召對于誠正閣。承旨趙尙鎭。玉堂李太亨李錫夏。閣臣尹行任。假注書金孝違。史官金龍顯李崑秀。
정조 7년 · 목
敎曰。召對爲之。○講國朝寶鑑。○予曰。汝爲湖西京試官。何日當爲辭陞。錫夏曰。初九日欲辭朝矣。予曰。汝於沿路及道內。採訪民隱。庸副予軫遠之意也。經幄之臣。與他自別。古或有此等事矣。
정조 7년 · 강
命能麼兒郎廳洪道俊。決棍放送。
정조 7년 · 목
兵曹啓言。能麼兒郞廳洪道俊。今日侍射時。趁不待令。致勤査問之命。究具罪狀。萬萬痛駭。爲先汰去。請令該府拿問敎以。帳前呼不。例以從重決棍勘處。近來每有分揀之命。以是之故。續續無難冒犯。事極駭然。然旣汰又拿。仍令照律重勘。此一罪三勘。卿曹所請之律。太不稱當。但依法典從重決棍放送可也。
정조 7년 · 목
予曰。 元陵修改之役。經營已久。而莫重之事。難以輕擧。稽此未遂。又經夏潦。莎土有頉。誠甚悶迫。故不得已謹遵 先朝甲子舊例。卜吉擧行。卿與日官入侍諸宰及日官爛商涓吉。以爲擧行之地可也。弘淳曰。臣自外已與諸臣及日官。涓擇吉日。則今二十五日最吉矣。予曰。然則以此日始役。而必於當日。親往董役。兼行吉安。庶可少伸誠禮。而言念民事。當此災歲。或有貽弊外邑之端。是爲可悶。今番則無論某役某費。自度支進排之意。戶判知悉。
정조 7년 · 강
元陵莎草。命修改。
정조 7년 · 목
敎曰。 元陵陵上莎草。年年有頉。蓋若 先朝甲子以前。 明陵陵上執頉故耳。在其時旣有設都監改修之擧。目今 元陵陵上有頉處。長廣與甲子 明陵有頉處。別無異同。修改之役。不容暫緩。謹依 先朝甲子傳敎。設都監修改。以 元陵修改都監稱號事。使之知悉。改修日子。自今月念前後。至九月寒露前涓吉事分付。今年畿農。已判歉荒。凡係用民刀貽民弊之事。不可以事關莫重。按例責辨於列邑。況有戊子已例。運莎負土及造假家等諸般進排之節。竝用京都監例爲之。軍丁無論緊漫。皆令雇用。外此役處所入雜物。一一給價。俾無毫分貽弊。此乃仰述 先大王恤民弊之盛德至意也。都監知予此意。惕念察飭。本都監。以都提調一員。堂上二員。郞廳一員。別工作一員。亦依甲子年例差出。
정조 7년 · 강
召見訓將具善復。兵曹參知鄭存中于誠正閣。
정조 7년 · 목
予曰。松溪橋頹圮處。今日看審。則可以修改者爲幾處。而經費當入幾何。存中曰。臣於向日守宮時。門鑰開。閉不待標信。以院吏口傳擧行。極涉疏忽。此事不可不一番稟定矣。予曰。頃因左承旨李在學所奏。已令定式施行矣。存中曰。臣未聞有此下敎。敢復煩達。極爲惶悚。予曰。此事不出於朝報乎。承旨趙尙鎭曰。頃者書揭院壁。而不出於朝報矣。予曰。使之出於朝報。予曰。同副其申飭院吏。院中文書善爲檢守。毋令閪失。至如望筒閪失之事。是皆同副不善檢飭之致也。尙鎭曰。此是臣之未入政院時事。臣實不知矣。予曰。文書之閪失。是皆同副責望也。善爲檢守。
정조 7년 · 강
命松橋修改。沙頉治道。
정조 7년 · 목
訓鍊大將具善復啓言。松橋頹圮處。修改者多矣。二千兩劃給地方官。使之趁卽修改。沙哯治道之役。自燻造契全當者也。京兆堂上今亦主管。賑廳錢四百兩。依例貸下。使之始役後。式年以作紙錢。還報甚便矣。從之。
정조 7년 · 강
命陞戶軍。特爲退限。
정조 7년 · 목
訓鍊大將具善復啓言。去戊子年陞戶老殘軍。亦有筵稟退限之例。而今年老殘之數。比前頗多。其中老病者外。待明秋退限。則京外軍民。皆沾聖德矣。敎以。今番則特爲退限可也。
정조 7년 · 강
命院吏尹得運等。定限日姑放。
정조 7년 · 목
因刑曹發配草記。敎以。定限日姑放。限內如不覓納。更爲囚禁草記。
정조 7년 · 목
社禝秋享。在再明也。
정조 7년 · 강
元陵陵上修改時。以油遮日排設。
정조 7년 · 목
元陵修改都監啓言。本 陵修改時。甕家當爲造作。而甲子年 明陵修改時。皆以油遮日擧行。矣今番依此爲之乎。敎以。兩年傳敎。出於爲民祛弊之聖意。今番本 陵之役。豈不仰遵甲子戊子已例。依草記以油遮日排設可也。
정조 7년 · 강
命洪忠都事望筒勿施。更爲擇擬。
정조 7년 · 목
因洪忠都事望筒。敎以。近來侍從。雖日乏人。其數無慮幾百。則本道都事之望。一擬再擬。輒以一人疊擬於首望。有若非此莫可者然。揆以事面。苟簡甚矣。當該堂上從重推考。此望筒勿施。更令擇擬以入。
정조 7년 · 강
副校理吳泰賢。以母病陳疏徑出。批許救護。
정조 7년 · 강
正言趙恒鎭陳疏辭職。仍請金相玉刊削。押班監察拿勘。賜批。
정조 7년 · 목
疏略曰。臣伏聞初二日還宮時。行副護軍金相玉馳突班次。首先徑歸。兩班堂下。隨而一鬨都散。後行盡空。臣請金相玉亟施刊削之典。不爲呈課之東西押班監察。難免不職之失。亦令該府拿勘。斷不可已也。批以。金相玉事。監察事依施。爾其勿辭察職。
정조 7년 · 강
行召對于誠正閣。閣臣鄭志儉。承旨趙尙鎭。玉堂洪文泳李錫夏。假注書金孝達。史官李崑秀尹行任。
정조 7년 · 목
講國朝寶鑑。○予曰。明日卽 社稷享日也。 社稷之享。若不躬將。則每有欠潔之歎。承旨明早馳往 享所。祭器祭物。一一奉審。雖鍾磬之屬。亦皆申飭磨洗以來可也。
정조 7년 · 강
命進御加減順氣化痰湯。本方中去鬱金煎入。榻敎也。
정조 7년 · 강
命玉堂。以在京人差出。
정조 7년 · 목
應校[敎:I-POSITION]洪文泳啓言。館僚近多在外。當此開講之日。講官不可備矣。敎以。在外人員許遞。政官待明朝牌招開政。以在京無故人差出。
정조 7년 · 강
遞承旨鄭志儉。以李益烍代之。尋遞益烍。以安聖彬代之。
정조 7년 · 목
敎曰。右承旨許遞。前望單子入之。○政院。以益烍差祭在外啓稟。敎以。勿施。前望單子入之。待下批牌招察任。
정조 7년 · 목
以林道浩爲副修撰。金載人爲副校理。吳大益爲楚山府使。
정조 7년 · 강
命柳戇等事。休紙還給。
정조 7년 · 목
因義禁府柳戇島配。趙文彥竄配事草記。敎以。屢經大霈。休紙還給。
정조 7년 · 강
遣承旨詣 社稷。奉審摘奸。
정조 7년 · 강
遣承旨詣 文廟奉審。
정조 7년 · 강
命進御加減順氣化痰湯。自今日停止。
정조 7년 · 강
元陵始役告由祭。二十一日設行。告 安祭。命事畢後隨時設行。
정조 7년 · 강
遞承旨趙尙鎭。以李致中代之。
정조 7년 · 목
敎曰。右副承旨聞有實恙。許遞。前望單子入之。
정조 7년 · 강
遞總管鄭一祥李崇祜。以鶴城君楡爲都總管。愼爾復爲副總管。
정조 7년 · 목
敎曰。詞訟劇地。長亞堂皆兼宿衛輪番之任。勢必妨務。都總管鄭一祥。副總管李崇祜許遞。前望單子入之。
정조 7년 · 강
元陵陵上修改。以八月二十五日爲之。
정조 7년 · 강
假注書徐瀅修。以敦寧都正兪彥鏶附奏啓。
정조 7년 · 목
書啓以爲。臣奉聖諭。傳諭于安城宿龍洞敦寧都正兪彥鏶處。則以爲。臣於病伏中。伏蒙特遣近侍。傳宣別諭。而臣自夏初。添得毒痢。神息都廢。不意以此垂盡之殘喘。復辱不世之異數。臣無由祗承德意。又不敢虛辱恩禮。謹當收召神精。冒上文字云矣。
정조 7년 · 강
重推承旨李亨逵趙尙鎭。